በዙሪክ የኢ.ፌ.ዲ.ሪ የክብር ቆንስል ተሾመ
– የኢትዮጵያ ፌዴራላዊ ዲሞክራሲያዊ ሪፓብሊክ መንግስት በስዊዘርላንድ ያለውን የዲፕሎማቲክ ውክልና በማስፋት መቀመጫው ዙሪክ ሆኖ የጀርመንኛ ተናጋር ካንቶኖችን የሚሸፍን የክብር ቆንስል ሾመ፡፡የክብር ቆንስል ሆነው የተሾሙት ፕሮፌሰር ዶ/ር ሜደ ክሪስቲያን በሪማን  እ.ኤ.አ. ኖቬምበር 23 ቀን 2014 በክቡር አምባሳደር ምኒልክ ዓለሙ ጌታሁን መኖሪያ ቤት ለኢትዮጵያውያንና ለጄኔቫ ዲፕሎማቲክ ማህበረሰብ በተዘጋጀው ፕሮግራም ላይ በመገኘት የሹመት ደብዳቤአቸውን ተቀብለዋል፡፡አምባሳደር ምኒልክ ዓለሙ ጌታሁን የሹመት ደብዳቤ በሰጡበት ወቅት ፕሮፌሰር ዶ/ር ሜደ ክሪስቲያን በሪማን   ይህን ኃላፊነት መቀበላቸውን በማመስገን፣ ጠንካራ የኢትዮጵያ ወዳጅ እንደሆኑ፣ አሁን የተሰጣቸውን የውክልና ኃላፊነት በመጠቀም ደግሞ በኢትዮጵያና በስዊዘርላንድ መካከል የኢንቨስትመንት፣ የንግድ፣ የቱሪዝም እና የህዝብ ለህዝብ ግንኙነት እንዲጠናከር አበክረው እንደሚሰሩ እምነታቸውን ገልጸዋል፡፡ፕሮፌሰር ዶ/ር ሜደ ክሪስቲያን በሪማን  በበኩላቸው የረጅም ዘመናት ባለፀጋና የተለያዩ ባህሎችና ታሪኮችን ባለቤት የሆነችውን አገር የክብር ቆንስል ሆነው ለማገልገል የተሰጣቸውን ዕድል ከልብ በማመስገን ለሁለቱ አገር ህዝቦች ጥቅም ተግተው እንደሚሰሩ አረጋግጠዋል፡፡ የኢትዮጵያ ህዝብ ወዳጅነታቸውም የቆዬ እንደሆነና እስካሁን ድረስ ከኢትዮጵያዊው ፕሮፌሰር ሰይፈ ኃይለማርያም ጋር በመሆን በየጊዜው ወደ ኢትዮጵያ በመመላለስ ነፃ የህክምና እና የሥልጠና አገልግሎት እንደሚሰጡ ገልጸዋል፡፡በዝግጅቱ ከነበሩ በርካታ ኢትዮጵያውያን ጋር የተዋወቁ ሲሆን የተሰጣቸውን ኃላፊነት ከኢትዮጵያዊው ማህበረሰብ እና ከስዊዘርላንድ የንግድና የሙያ ማህበረሰብ አባላት ጋር በመተባበር ተግተው ውጤት ለማስመዝገብ እንደሚጥሩ ገልጸዋል፡፡ (አይጋፎረም)